## Sanitat incorpora el servici de fisioteràpia en el centre de salut Campanar II per a evitar als pacients desplaçar-se fins a La Fe

*** En les instal·lacions del gimnàs es preveu oferir escoles d’esquena, muscle i genoll
* El servici està atés per dos fisioterapeutes amb jornada completa i un metge rehabilitador**

La Conselleria de Sanitat ha incorporat el servici de fisioteràpia al centre de salut Campanar II per a oferir una assistència més pròxima i evitar que els pacients de l’àrea hagen de desplaçar-se al gimnàs de l’Hospital Universitari i Politècnic La Fe.

La dotació de personal de la nova instal·lació la componen dos fisioterapeutes amb cobertura en jornada completa, en torns de matí i vesprada, complementats per una consulta setmanal d’un metge rehabilitador.

Com a part de l’ampliació de servicis, també s’han posat en marxa les escoles d’esquena i escoles de muscle. Cada un d’estos tallers ha començat amb una citació d’aproximadament 10 pacients, i es preveu un increment gradual tant en el nombre de persones ateses individualment com en la formació de nous grups terapèutics. De fet, es preveu ampliar estos servicis amb una escola de genoll pròximament.

La derivació de pacients des de la consulta de Rehabilitació de La Fe al gimnàs de Fisioteràpia de Campanar II s’està duent a terme de manera progressiva. L’objectiu final és que totes les necessitats d’intervenció fisioterapèutica dels pacients adscrits a la zona bàsica de Campanar II puguen ser cobertes en les noves instal·lacions per a millorar així l’accessibilitat al tractament i evitar desplaçaments més llargs.

**Equipament d’electromedicina complet**

El gimnàs terapèutic comptarà amb equipament d’electromedicina complet (radarteràpia, electroestimulació, infrarojos i magnetoteràpia) per a atendre una població aproximada de 31.000 habitants, amb capacitat assistencial diària de 30-40 pacients, segons patologia i complexitat terapèutica.

“L’obertura del nou gimnàs és un avanç significatiu en la qualitat assistencial que oferim a la ciutadania, i respon a una necessitat demandada per la població de la zona bàsica. Fins ara, els nostres pacients havien de desplaçar-se a La Fe, la qual cosa suposava una barrera assistencial important per a persones majors o amb mobilitat reduïda. Amb estes noves instal·lacions, acostem la rehabilitació a l’entorn del pacient, facilitant l’adherència al tractament i millorant substancialment els resultats terapèutics”, ha explicat el gerent de l’Agrupació Sanitària Interdepartamental (ASI) València Sud i de l’Hospital La Fe, José Luis Poveda.

Per la seua part, el director mèdic d’Atenció Primària, Carlos Ramírez, ha destacat que la implementació de programes terapèutics grupals com les escoles d’esquena, muscle i genoll suposa una “aposta decidida” per la prevenció secundària i l’educació sanitària. “Estem convençuts que este nou servici reduirà els temps d’espera, millorarà la continuïtat assistencial i consolidarà el nostre centre com un referent en atenció comunitària integral”, ha conclòs.

Fecha: 20/05/2025